Na podlagi tretjega odstavka 11. člena Statuta Zavoda Center za informiranje, sodelovanje in razvoj nevladnih organizacij z dne 29. 11. 2016 in sklepa Sveta zavoda z dne 25. 6. 2020 se objavlja:

**J A V N I R A Z P I S**

**ZA IMENOVANJE DIREKTORICE OZIROMA DIREKTORJA**

**ZAVODA CENTER ZA INFORMIRANJE, SODELOVANJE IN RAZVOJ NEVLADNIH ORGANIZACIJ**

1. Zavod Center za informiranje, sodelovanje in razvoj nevladnih organizacij, Povšetova 37, 1000 Ljubljana (v nadaljevanju zavod), z dnem 25. 6. 2020 pričenja s postopkom javnega razpisa za imenovanje direktorja oziroma direktorice zavoda (v nadaljevanju direktor).
2. Kandidati oziroma kandidatke (v nadaljevanju kandidati) morajo poleg splošnih, z zakonom določenih pogojev, izpolnjevati tudi naslednje pogoje:
* 7. raven izobrazbe (2. bolonjska stopnja) in eno leto vodstvenih ali organizacijskih izkušenj pri samostojnem vodenju, zaželeno v nevladnem sektorju, *ali* 6/1. ali 6/2. raven izobrazbe (1. bolonjska stopnja) in tri leta vodstvenih ali organizacijskih izkušenj pri samostojnem vodenju, zaželeno v nevladnem sektorju, *ali* 5. raven izobrazbe in pet let vodstvenih ali organizacijskih izkušenj pri samostojnem vodenju, zaželeno v nevladnem sektorju
* poznavanje pozitivne zakonodaje, ki zadeva delovanje nevladnih organizacij,
* aktivno znanje angleščine in poznavanje vsaj še enega tujega jezika,
* računalniška pismenost,
* izkazane organizacijske, komunikacijske in vodstvene sposobnosti,
* izdelana vizija razvoja CNVOS,
* poznavanje problematike in potreb nevladnih organizacij,
* ni funkcionar politične stranke ali civilnodružbene organizacije, ki ni nevladna organizacija (sindikata, cerkve itd.),
* ni javni uslužbenec ali funkcionar v javnem sektorju in ni vodstveni delavec v profitni organizaciji.
1. Kandidati lahko svoje prijave posredujejo po navadni pošti na CNVOS, Povšetova 37, 1000 Ljubljana ali po elektronski pošti na naslov info@cnvos.si, oboje s pripisom »Prijava na javni razpis za imenovanje direktorja«. **Ne glede na način pošiljanja mora prijava prispeti na zavod do vključno 9. 7. 2020**. Prijava mora vsebovati osnovne podatke o kandidatu (ime, priimek, elektronska pošta), dokazila oziroma izjave o izpolnjevanju posameznih zahtevanih pogojev in vizijo kandidata o razvoju zavoda.
2. Kandidati, katerih prijave ne bodo izkazovale izpolnjevanje zahtevanih pogojev (npr. ne bodo izkazovale znanja tujih jezikov ali prijavi ne bo predložena vizija razvoja zavoda), ne bodo pozvani k dopolnitvi, ampak bodo izločeni iz nadaljnjega postopka.
3. Izbirna komisija, ki jo sestavljajo člani Sveta zavoda CNVOS, bo na podlagi prejetih prijav pripravila seznam kandidatov, ki bodo preko elektronske pošte, navedene v prijavi, povabljeni na osebni razgovor, ki bo potekal dne **15. 7. 2020** in na katerem bodo Svet zavoda tudi podrobneje seznanili s svojo vizijo razvoja zavoda.
4. Svet zavoda bo imenoval direktorja za mandatno dobo 3 (treh) let.
5. Z izbranim kandidatom se bo sklenila pogodba o zaposlitvi za določen čas, to je za čas trajanja mandata.
6. O izboru kandidata bodo vsi prijavljeni kandidati obveščeni preko elektronske pošte, navedene v prijavi, v roku 45 dni od objave tega razpisa.
7. Dodatne informacije lahko zainteresirani dobijo na telefonski številki 01/542 14 22 ali po elektronski pošti na naslovu info@cnvos.si.

Datum objave: 25. 6. 2020